**OPĆINA GORNJA RIJEKA**

**VODIČ ZA GRAĐANE**

**Proračun Općine Gornja Rijeka za**  **2025.**

**i projekcije za 2026. i 2027. godinu**

**Poštovane građanke i građani,**

predstavljamo vam Vodič za građane za 2025. godinu u kojem su objašnjeni planovi i aktivnosti općinske vlasti vezani za korištenje proračunskih sredstava.

Vodič kroz proračun je sažetak Proračuna Općine Gornja Rijeka za 2025. godinu s najvažnijim smjernicama razvoja općine, koji u osnovnim crtama pojašnjava planirane projekte i aktivnosti u 2025. godini.

Svrha proračunskog vodiča za građane je na jednostavan i usporediv način pružiti transparentne i potpune informacije o strukturi proračuna Vaše općine. Također, cilj je što bolje informirati Vas o osnovnim pojmovima iz područja financija lokalne samouprave, sadržajem proračuna, raspoloživim izvorima financiranja i prijedlogom ključnih programa, projekata i aktivnosti koji se planiraju financirati iz tih izvora u srednjoročnom razdoblju.

Nadamo se da ćete uz pomoć ovog kratkog vodiča pronaći odgovore na pitanja koja vas zanimaju i biti spremni na sudjelovanje kako bi pridonijeli racionalnijem upravljanju općinskim sredstvima te kvalitetnijem i učinkovitijem pružanju dobara i usluga.

Proračun Općine Gornja Rijeka za 2025. godinu koji je usvojilo Općinsko vijeće Općine Gornja Rijeka 4. prosinca 2024. godine iznosi 2.080.000,00 eura.

Kod izrade Proračuna vodilo se time da sve zakonom propisane aktivnosti budu zadovoljene, da korisnici Proračuna mogu nesmetano funkcionirati, te da se svi prihodi namjenski troše za namjene za koje su zakonom predodređeni.

Proračun je ujedno i konsolidirani Proračun koji obuhvaća sve prihode i rashode proračunskih korisnika.

**OBRAZLOŽENJE PRORAČUNA**

**Što je proračun?**



Proračun je akt kojim se procjenjuju prihodi i primici te utvrđuju rashodi i izdaci Općine Gornja Rijeka za proračunsku godinu, a sadrži i projekciju prihoda i primitaka te rashoda i izdataka za slijedeće dvije godine.

Proračun nije statičan akt, već se sukladno Zakonu može mijenjati tijekom proračunske godine, odnosno donose se Izmjene i dopune proračuna.



**Sadržaj proračuna**

Proračun JLS sastoji se od plana za proračunsku godinu i projekcija za sljedeće dvije godine. Proračun JLS sastoji se od općeg dijela, posebnog dijela i obrazloženja proračuna

|  |  |  |
| --- | --- | --- |
| **SADRŽAJ** | **SASTAVNI DIO** | **OPIS SASTAVNOG DIJELA** |
| **Opći dio proračuna** | Sažetak Računa prihoda i rashoda Sažetak Računa financiranja | * ukupni prihodi poslovanja i prihodi od prodaje nefinancijske imovine, ukupni rashodi poslovanja i rashodi za nabavu nefinancijske imovine * ukupni primici od financijske imovine i zaduživanja i izdaci za financijsku imovinu i otplate zajmova |
| Račun prihoda i rashoda | * ukupni prihodi i rashodi iskazani prema izvorima financiranja i ekonomskoj klasifikaciji na razini skupine * ukupni rashodi iskazani prema funkcijskoj klasifikaciji |
| Račun financiranja | * ukupni primici od financijske imovine i zaduživanja i izdaci za financijsku imovinu i otplate instrumenata zaduživanja prema izvorima financiranja i ekonomskoj klasifikaciji na razini skupine |
| Preneseni višak ili preneseni manjak prihoda nad rashodima | * ako ukupni prihodi i primici nisu jednaki ukupnim rashodima i izdacima, opći dio proračuna sadrži i preneseni višak ili preneseni manjak prihoda nad rashodima |
| Višegodišnji plan uravnoteženja | * ako JLP(R)S ne mogu preneseni manjak podmiriti do kraja proračunske godine, obvezni su izraditi višegodišnji plan uravnoteženja za razdoblje za koje se proračun donosi * ako JLP(R)S ne mogu preneseni višak, zbog njegove veličine, u cijelosti iskoristiti u jednoj proračunskoj godini, korištenje viška planira se višegodišnjim planom uravnoteženja za razdoblje za koje se proračun donosi |
| **Posebni dio proračuna** | Plan rashoda i izdataka proračuna JLP(R)S i njihovih proračunskih korisnika | * rashodi i izdaci JLP(R)S i njihovih proračunskih korisnika iskazani po organizacijskoj klasifikaciji, izvorima financiranja i ekonomskoj klasifikaciji na razini skupine, raspoređenih u programe koji se sastoje od aktivnosti i projekata |
| **Obrazloženje proračuna** | Obrazloženje općeg dijela proračuna i obrazloženje posebnog dijela proračuna | * obrazloženje općeg dijela proračuna JLP(R)S sadrži obrazloženje prihoda i rashoda, primitaka i izdataka proračuna JLP(R)S i obrazloženje prenesenog manjka odnosno viška proračuna JLP(R)S * obrazloženje posebnog dijela proračuna JLP(R)S temelji se na obrazloženjima financijskih planova proračunskih korisnika, a sastoji se od obrazloženja programa koje se daje kroz obrazloženje aktivnosti i projekata zajedno s ciljevima i pokazateljima uspješnosti iz akata strateškog planiranja. |

**Proračunski korisnici:**



Proračunski korisnici su ustanove, tijela javne vlasti kojima je JLS osnivač ili suosnivač, a čije je financiranje većim dijelom iz proračuna svog osnivača ili suosnivača. Proračunski korisnik Općine Gornja Rijeka je Dječji vrtić Mali medo.

**Zakoni i sankcije:**



Sukladno Zakonu o Proračunu (»Narodne novine«, broj 144/21) Proračun se donosi za jednu fiskalnu (proračunsku) godinu koja se poklapa s kalendarskom i traje od 01. siječnja do 31. prosinca. Jedini ovlašteni predlagatelj Proračuna je općinski načelnik koji utvrđuje prijedlog proračuna i projekcija te ga podnosi Općinskom vijeću na donošenje do 15. studenoga. Općinski načelnik jedinice lokalne samouprave odgovoran je za zakonito i pravilno planiranje i izvršavanje proračuna, za svrhovito, učinkovito i ekonomično raspolaganje proračunskim sredstvima. Proračun donosi (izglasava) Općinsko vijeće do kraja godine.

Ako se ne donese proračun prije početka proračunske godine, privremeno se, a najduže za prva tri mjeseca proračunske godine, na osnovi odluke o privremenom financiranju koja mora biti donesena do 31. prosinca, nastavlja financiranje poslova, funkcija i programa tijela jedinica lokalne i područne samouprave i drugih proračunskih i izvanproračunskih korisnika.

U slučaju kada je raspušteno samo Općinsko vijeće, a općinski načelnik nije razriješen, do imenovanja povjerenika Vlade Republike Hrvatske, financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi Općinski načelnik.

Po imenovanju povjerenika Vlade Republike Hrvatske, općinski načelnik predlaže povjereniku novu odluku o financiranju nužnih rashoda i izdataka u koju su uključeni ostvareni prihodi i primici te izvršeni rashodi i izdaci u vremenu do dolaska povjerenika. Ako se do 31. ožujka ne donese proračun, povjerenik donosi odluku o financiranju nužnih rashoda i izdataka za razdoblje do donošenja proračuna.

Ako do isteka roka privremenog financiranja nije donesen proračun u jedinici u kojoj je općinski načelnik koji nema zamjenika onemogućen u obavljanju svoje dužnosti, financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi predstavničko tijelo na prijedlog privremenog zamjenika općinskog načelnika iz članka 43.a Zakona o lokalnoj i područnoj (regionalnoj) samoupravi (»Narodne novine«, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20).

**PRIHODI I PRIMICI**

Općina stječe prihode iz vlastitih izvora, od zajedničkih poreza i od dotacija iz državnog i županijskog proračuna te iz proračuna Europske unije. Vlastiti izvori sredstava općine su prihodi od vlastite imovine, upravne pristojbe, komunalne naknade i doprinosi, naknade za uporabu općinskih površina.

**Ukupni prihodi Proračuna Općine Gornja Rijeka za 2025. godinu planirani su u iznosu od 2.080.000,00 eura, a odnose se na prihode poslovanja u iznosu 1.869.100,00 eura, prihoda od prodaje nefinancijske imovine u iznosu 60.9000,00 eura te planiranog viška prenesenog iz prethodne godine u iznosu od 150.000,00 eura.**

**Prihode poslovanja** čine **prihodi od poreza** (financirano iz općih prihoda i primitaka) planirani u iznosu od **380.000,00** **eura**, **pomoći iz inozemstva i od subjekata unutar općeg proračuna** (financirano iz pomoći proračunu iz drugih proračuna i pomoći od međunarodnih organizacije i tijela EU te iz općih prihoda i primitaka kroz fiskalno izravnanje) planirane u iznosu od **1.325.714,00 eura**, **prihoda od imovine** (financirano iz općih prihoda i primitaka te iz prihoda za posebne namjene) planiranih u iznosu od **35.501,00 eura**, **prihodi od upravnih i administrativnih pristojbi i pristojbi po posebnim propisima** (financirano iz općih prihoda i primitaka, ostalih prihoda za posebne namjene i vlastitih prihoda proračunskog korisnika Dječjeg vrtića Mali medo)planirani u iznosu od **126.700,00 eura**, **prihodi od prodaje proizvoda i robe te pruženih usluga, prihoda od donacija te povrati po protestiranim jamstvima** (financirano iz općih prihoda i primitaka) planirani u iznosu od 1.185,00 eura.

**Prihode od prodaje nefinancijske imovine** čine prihodi od prodaje neproizvedene dugotrajne imovine, planirani u iznosu 60.900,00 eura, a odnose se na prihod od prodaje zemljišta u poduzetničkoj zoni.

**Planirani višak sredstava prenijet iz prethodnih godina planira se u iznosu od 150.000,00 eura** (financiran iz općih prihoda i primitaka)**.**

|  |  |  |  |
| --- | --- | --- | --- |
| **PRIHODI** | **PLAN 2025** | **PROJEKCIJE 2026** | **PROJEKCIJE 2027** |
| **UKUPNI PRIHODI** | **2.080.000,00** | **2.080.000,00** | **2.080.000,00** |
| **6 Prihodi poslovanja** | **1.869.100,00** | **2.010.000,00** | **2.010.000,00** |
| **61** Prihodi od poreza | 380.000,00 | 400.000,00 | 400.000,00 |
| **63** Pomoći iz inozemstva i od subjekata unutar općeg proračuna | 1.325.714,00 | 1.436.299,00 | 1.434.299,00 |
| **64** Prihodi od imovine | 35.501,00 | 37.501,00 | 39.501,00 |
| **65** Prihodi od administrativnih pristojbi, pristojbi po posebnim propisima i naknada | 126.700,00 | 135.000,00 | 135.000,00 |
| **66** Prihodi od prodaje proizvoda i robe te pruženih usluga, prihoda od donacija te povrati po protestiranim jamstvima | 1.185,00 | 1.200,00 | 1.200,00 |
| **7 Prihodi od prodaje nefinancijske imovine** | **60.900,00** | **70.000,00** | **70.000,00** |
| **71** Prihodi od prodaje neproizvedene dugotrajne imovine | 60.900,00 | 70.000,00 | 70.000,00 |
| **92 Višak prihoda iz prethodne godine** | **150.000,00** | **0,00** | **0,00** |

**RASHODI I IZDACI**

Prikupljene prihode vlasti općine koriste za unapređenje kvalitete života mještana na svom području. To se odnosi na uređenje naselja i stanovanja, brigu o djeci i socijalnu skrb, zdravstvenu zaštitu, obrazovanje, šport, kulturu, zaštitu okoliša, civilnu zaštitu i ostalo.

**Ukupni rashodi i izdaci Općine Gornja Rijeka za 2025. godinu planirani su u iznosu od 2.080.000,00 eura, a čine ih rashodi poslovanja u iznosu od 1.057.700,00 eura, rashodi za nabavu nefinancijske imovine u iznosu od 1.021.300,00 eura i izdaci za financijsku imovinu i otplate zajmova u iznosu od 1.000,00 eura.**

**Rashodi poslovanja**

**Rashodi poslovanja** planirani su u iznosu od **1.057.700,00 eura**, a čine ih:

1. **Rashodi za zaposlene** planirani u iznosu od **335.450,00 eura** (243.468,00 eura financirano iz općih prihoda i primitaka, 76.481,00 eura financirano iz pomoći proračunu iz drugih proračuna i 15.501,00 eura financirano iz vlastitih izvora proračunskog korisnika);

2. **Materijalni rashodi** planirani u iznosu od **569.250,00 eura** (410.350,00 eura financirano iz općih prihoda i primitaka, 63.500,00 eura financirano iz vlastitih prihoda proračunskog korisnika, 42.900,00 eura financirano iz ostalih prihoda za posebne namjene, 52.500 eura financirano iz pomoći proračunu iz drugih proračuna);

3. **Financijski rashodi** planirani u iznosu od **2.000,00 eura** (1.000,00 eura financirano iz općih prihoda i primitaka i 1.000,00 eura financirano vlastitih prihoda proračunskog korisnika);

4. **Pomoći dane u inozemstvo i unutar općeg proračuna** planirane u iznosu 23.900,00 eura, a financirane iz općih prihoda i primitaka;

5. **Naknade građanima i kućanstvima na temelju osiguranja i druge naknade** planirane u iznosu od 23.130,00 eura (21.130,00 financirano iz općih prihoda i primitaka i 2.000,00 financirano iz pomoći proračunu iz drugih proračuna);

6. **Rashodi za donacije, kazne, naknade šteta i kapitalne pomoći** planirani su u iznosu od **103.970,00 eura** (financirano iz općih prihoda i primitaka).

**Rashodi za nabavu nefinancijske imovine**

**Rashodi za nabavu nefinancijske imovine** planirani u iznosu od **1.021.300,00 eura**, a čine ih **rashodi za nabavu proizvedene dugotrajne imovine** u iznosu 264.100,00 eura (92.200,00 eura financirano iz općih prihoda i primitaka, 111.000,00 eura financirano iz pomoći proračunu iz drugih proračuna i 60.900 eura financirano iz prihoda od prodaje imovine) **i rashodi za dodatna ulaganja na nefinancijskoj imovini** u iznosu 757.200,00 eura (71.000,00 eura financirano iz općih prihoda i primitaka, 600,00 eura iz prihoda za posebne namjene, 540.480,00 eura financirano iz međunarodnih pomoći i 145.120,00 eura financirano iz pomoći proračunu iz drugih proračuna)

**Izdaci za financijsku imovinu i otplate zajmova planirani u iznosu od 1.000,00 eura** (financirano iz općih prihoda i primitaka).

Izdaci za financijsku imovinu i otplate zajmova planiraju se iz razloga što će na kraju 2024. godine ostati povrat preostalog iznosa duga po namirenju povrata poreza i prireza na dohodak, a knjiženje na izdatke se obavlja temeljem Upute za evidentiranje prihoda od poreza na dohodak kod jedinica lokalne i područne (regionalne) samouprave od strane Ministarstva financija, a temeljem Izvještaja koje ispostavlja Fina.

|  |  |  |  |
| --- | --- | --- | --- |
| **RASHODI I IZDACI** | **PLAN 2025** | **PROJEKCIJE 2026** | **PROJEKCIJE 2027** |
| **UKUPNI RASHODI I IZDACI** | **2.080.000,00** | **2.080.000,00** | **2.080.000,00** |
| **3 Rashodi poslovanja** | **1.057.700,00** | **869.400,00** | **870.400,00** |
| **31** Rashodi za zaposlene | 335.450,00 | 343.000,00 | 345.000,00 |
| **32** Materijalni rashodi | 569.250,00 | 421.900,00 | 420.900,00 |
| **34** Financijski rashodi | 1.950,00 | 2.000,00 | 2.000,00 |
| **36** Pomoći dane u inozemstvo i unutar općeg proračuna | 23.900,00 | 23.900,00 | 23.900,00 |
| **37** Naknade građanima i kućanstvima | 23.130,00 | 21.830,00 | 22.330,00 |
| **38** Ostali rashodi | 103.970,00 | 56.770,00 | 56.270,00 |
| **4 Rashodi za nabavu nefinancijske imovine** | **1.021.300,00** | **1.209.600,00** | **1.208.600,00** |
| **42** Rashodi za nabavu proizvedene dugotrajne imovine | 264.100,00 | 937.700,00 | 986.700,00 |
| **45** Rashodi za dodatna ulaganja na nefinancijskoj imovini | 757.200,00 | 271.900,00 | 221.900,00 |
| **5 Izdaci za financijsku imovinu i otplate zajmova** | **1.000,00** | **1.000,00** | **1.000,00** |
| **54** Izdaci za otplatu glavnice primljenih kredita i zajmova | 1.000,00 | 1.000,00 | 1.000,00 |

**PRORAČUNSKE KLASIFIKACIJE**

Prihodi, primici, rashodi i izdaci proračuna i financijskog plana iskazuju se prema proračunskim klasifikacijama. Sukladno Pravilniku o proračunskim klasifikacijama (»Narodne novine«, broj 04/24) proračunske klasifikacije jesu:

* + **Organizacijska klasifikacija** sadrži povezane i međusobno usklađene (hijerarhijski i s obzirom na odnose prava i odgovornosti) cjeline proračuna i proračunskih korisnika koje odgovarajućim materijalnim sredstvima ostvaruju postavljene ciljeve,
  + **Programska klasifikacija** sadrži rashode i izdatke iskazane kroz aktivnosti i projekte, koji su povezani u programe temeljem zajedničkih ciljeva,
  + **Funkcijska klasifikacija** sadrži rashode razvrstane prema njihovoj namjeni,
  + **Ekonomska klasifikacija** sadrži prihode i primitke po prirodnim vrstama te rashode i izdatke prema njihovoj ekonomskoj namjeni,
  + **Lokacijska klasifikacija** sadrži rashode i izdatke razvrstane za Republiku Hrvatsku i za inozemstvo,
  + **Izvori financiranja** sadrže prihode i primitke iz kojih se podmiruju rashodi i izdaci određene vrste i namjene.

Proračun Općine Gornja Rijeka sastoji se od razdjela, glava i programa. Programi se sastoje od aktivnosti i projekata (kapitalni i tekući projekti).

**OPIS POSEBNOG DIJELA PRORAČUNA**

Ukupno planirani prihodi Proračuna Općine Gornja Rijeka za 2025. godinu raspoređeni su u Posebnom dijelu proračuna na rashodovnu stranu po programima proračunskih korisnika te po aktivnostima, tekućim i kapitalnim projektima.

Organizacijska struktura Proračuna planira se kroz dva razdjela i to Predstavnička i izvršna tijela i Jedinstveni upravni odjel.

Općina Gornja Rijeka ima jednog proračunskog korisnika:

- Dječji vrtić Mali medo 297.500,00 EUR

Programska struktura Proračuna definirana je kroz programe gdje je u Proračunu Općine Gornja Rijeka za 2025. definirano 12 programa, a to su:

• Izvršna i predstavnička tijela 109.000,00 EUR

Rashodi programa odnose se na: redovni rad općinskog vijeća, općinskog načelnika i njihovih radnih tijela, informiranje i odnose s javnošću, članarine, tekuće donacije političkim strankama, obilježavanje dana općine, stipendiranje studenata, proračunsku zalihu, manifestacije, lokalne izbore i otplatu zajma za izvršeni povrata poreza na dohodak.

• Redovna djelatnost Jedinstvenog upravnog odjela 154.150,00 EUR

Rashodi poslovanja djelatnosti izvršnog i predstavničkog tijela te rashodi za redovnu djelatnost Jedinstvenog upravnog odjela planirani su na temelju ocjenjenog izvršenja za 2024. godinu, ocjenjenih potreba u 2025. godini, uvažavajući uvjete i specifičnosti koje će biti prisutne kod određenih rashoda u 2025. godini, a u skladu s planiranim prihodima za 2025. godinu i planiranim prenesenim viškom sredstava iz prethodnih godina.

• Prostorno uređenje i unapređenja stanovanja 302.700,00 EUR

Rashodi programa, aktivnosti, tekućih i kapitalnih projekata gospodarstva (prostorno uređenje i unapređenje stanovanja) odnose se na: općinske zgrade, zgradu za potrebe primarne zdravstvene zaštite/TIC, geodetsko-katastarska izmjeru, gospodarenje otpadom i zaštitu okoliša, društveni dom u Pofukima, projektiranje doma za stare i nemoćne, sufinanciranje vodoopskrbe, sufinanciranje održavanja županijskih i lokalnih cesta, izradu prostornog plana, izradu Programa prilagodbe klimatskim promjenama.

• Javne potrebe u predškolskom odgoju 452.500,00 EUR

Rashodi programa odnose se na završetak dogradnje dječjeg vrtića i nabavu opreme, sufinanciranje smještaja u vrtiće te redovni rad Dječjeg vrtića Mali medo.

• Javne potrebe u osnovnom školstvu 5.100,00 EUR

Rashodi za aktivnosti u osnovnom školstvu odnose se na školske programe i aktivnosti, darove povodom sv. Nikole te nagrade učenicima i mentorima za postignute rezultate.

• Javne potrebe u kulturi i razvoju organizacija civilnog društva 35.800,00 EUR

Planirana su sredstva za financiranje programa, aktivnosti, tekućih i kapitalnih projekata u području kulture: sufinanciranje Bibliobusa, poticanje kulturno umjetničkog amaterizma, vlastelinski grad Mali Kalnik, etno park u Kostanjevcu Riječkom.

• Javne potrebe u sportu 142.000,00 EUR

U okviru programa Sporta planirana su sredstva za djelatnost lovačkih i sportskih udruga te za izgradnju III faze sportsko rekreacijske građevine u naselju Gornja Rijeka.

• Zdravstvo i socijalna skrb 18.120,00 EUR

U okviru programa zdravstveno-socijalne djelatnosti planirani su rashodi za: gerontodomaćicu, pomoć za socijalno ugrožena kućanstva, pomoć za novorođeno dijete, crveni križ, sufinanciranje Ljekarne Križevci, socijalne udruge.

• Javne potrebe u protupožarnoj i civilnoj zaštiti 35.230,00 EUR

• Javne potrebe za obavljanje djelatnosti HGSS 2.000,00 EUR

Za potrebe Vatrogasne zajednice Općine Gornja Rijeka, civilne zaštite i Hrvatske gorske službe spašavanja planirana su sredstva temeljem zakonskih smjernica.

• Održavanja komunalne infrastrukture 169.500,00 EUR

U okviru programa održavanja komunalne infrastrukture planirana su održavanja: nerazvrstanih cesta, javnih zelenih površina, javne rasvjete, groblja, čistoće javnih površina, građevina i uređaja javne namjene te deratizacija i veterinarske usluge.

• Gradnja objekata i uređaja javne namjene 653.900,00 EUR

Za provedbu programa gradnje objekata i uređaja komunalne infrastrukture planirana su sredstva za: modernizaciju nerazvrstanih cesta, evidentiranje komunalne infrastrukture, uređenje javnih zelenih površina i uređenje građevina javne namjene.

**VAŽNI KONTAKTI I KORISNE INFORMACIJE**

Općinski načelnik: Darko Fištrović

*Telefon: 048/ 855-021*

*e-mail: opcina@gornja-rijeka.hr*

*www.gornja-rijeka.hr*

*Radno vrijeme:* *od ponedjeljka do petka od 07:00 do 15:00*

*Rad sa strankama: od ponedjeljka do petka od 08:00 do 13:00*